Ingen skriftlige kilder eller arkeologiske funn antyder gårdens alder. Men gårdsnavnene er viktige historiske kilder for å vurdere en gårds alder, sammen med gårdens plassering i kulturlandskapet. Navnet Torbjørnsbu – med endelsen «bu» - har gårdsnavnet felles med en rekke andre i Arendalsområdet: Strømsbu, Torsbu, Bjørnebu, Østensbu mm. Disse gårdene dateres til yngre jernalder eller middelalderen. Kulturlandskapet forteller at ingen av disse gårdene har vært spesielt attraktive med tanke på åkerbruk, men flere hadde andre verdifulle ressurser.